Groen lig vir bekostigbare behuising naby V&A WaterfrontHelen Zille, premier van die Wes-Kaap (Foto: ANA) Helen Zille, premier van die Wes-Kaap, het Dinsdag gesê sy verwelkom die groen lig vir bekostigbare behuising naby die V&A Waterfront in Kaapstad. Dit volg ná hersoneringsgoedkeuring bekom is deur die provinsiale regering om bekostigbare behuising te ontwikkel op een van Suid-Afrika se waardevolste staatseiendom, die Somerset-distrik in die middestad. “Die Stad Kaapstad se beplanningstribunaal het vandag die provinsie se aansoek goedgekeur,” het Zille in ŉ verklaring gesê. “Die plan is om meer as 300 bekostigbare behuisingseenhede op die Helen Bowden-tehuisperseel te ontwikkel. Dit is nog net die begin. Ons is ook van plan om bekostigbare behuising op die res van die distrik beskikbaar te maak. Dit was al van dag een af ons doelwit. Hierdie goedkeuring gee ons magtiging om dit te doen.” Sy verwelkom ook die feit dat die tribunaal ŉ voorwaarde aanbeveel het dat die provinsie moet oorweeg om die getal residensiële eenhede te verhoog asook die getal maatskaplike behuisingsgeleenthede wat in elke fase behaal kan word. Volgens haar baan die provinsiale regering die weg vir die “Better Living Model”, wat bekostigbare behuising op ŉ groot skaal beskikbaar maak deur kruissubsidiëring. “Die provinsie is van voornemens om hierdie model by die Somerset-distrik toe te pas.” Die Belhar-middestadontwikkeling is ook reeds in sy tweede fase. “Ons bly besorg oor die onwettige besetting van Helen Bowden-tehuis. Dit bly ŉ bedreiging vir ons vermoë om met bekostigbare behuising voort te gaan,” het Zille bygevoeg. Sy het gesê onwettige bedrywighede by die perseel is ook baie kommerwekkend. Na bewering hou dit verband met bakleiery oor toegang deur faksies van die onwettige besetters. Marcellino Martin, woordvoerder van die premier, het gesê sy het die provinsiale polisiekommissaris skriftelik versoek dat die bewerings dringend ondersoek word. “Hopelik sal hulle seker maak dat die onwettige besetting nou vinnig tot ŉ einde kom en dat hulle alles in hul vermoë sal doen om verdere geweld te voorkom,” het Zille gesê.